
     PL-x  125/2009
RAPORT COMUN 
asupra proiectului de Lege pentru aprobarea Ordonanţei de urgenţă a 
Guvernului nr.176/2008 privind majorarea capitalului social al CEC BANK-S.A.
  În conformitate cu prevederile art. 95 şi 115 din Regulamentul Camerei Deputaţilor, republicat, cu modificările ulterioare, Comisia pentru politică economică, reformă şi privatizare şi Comisia pentru buget, finanţe şi bănci au fost sesizate, spre dezbatere, în fond, în procedură de urgenţă, cu proiectul de Lege pentru aprobarea Ordonanţei de urgenţă a Guvernului nr.176/2008 privind majorarea capitalului social al CEC BANK-S.A., trimis cu adresa nr. PL-x 125 din 18 februarie 2009, înregistrată sub              nr. 21/60 şi,  respectiv 22/147 din 19 februarie  2009.
  Conform prevederilor art. 75 din Constituţia României, republicată, şi ale              art.92 alin. (9) pct. 1 din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.

Senatul, în calitate de primă Cameră sesizată, a adoptat proiectul de lege, în şedinţa din 16  februarie 2009.  
  Consiliul Legislativ, prin avizul nr.1469 din 21 noiembrie 2008, a avizat favorabil proiectul de ordonanţă de urgenţă, cu observaţii şi propuneri.
     Comisia juridică, de disciplină şi imunităţi a avizat favorabil iniţiativa legislativă în forma adoptată de Senat, conform avizului  nr. 31/242 din 3 martie 2009. 
               Proiectul de lege supus dezbaterii  are ca obiect de reglementare aprobarea Ordonanţei de urgenţă a Guvernului nr.176/2008 care prevede majorarea capitalului social al CEC BANK – S.A., în condiţiile unei politici orientate spre creditare şi a unei concurenţe acerbe pe piaţa bancară internă.

În acest scop, se mandatează Ministerul Finanţelor Publice, în calitate de acţionar unic, să majoreze capitatul social al CEC BANK – S.A. prin emiterea de noi acţiuni cu o valoare nominală egală cu valoarea nominală a acţiunilor existente, respectiv                     100 lei/acţiune. 
În conformitate cu prevederile art. 61 şi 63 din Regulamentul Camerei Deputaţilor, republicat, cu modificările ulterioare, cele două Comisii au examinat proiectul de lege în şedinţe separate. 
Comisia pentru buget, finanţe şi bănci a examinat proiectul de lege susmenţionat, în şedinţa din 4 mai 2010. Comisia pentru politică economică, reformă şi privatizare a examinat iniţiativa legislativă susmenţionată  şi documentele care o însoţesc, pe parcursul mai multor şedinţe, dezbaterile fiind finalizate în şedinţa din  26 mai 2010. 
În conformitate cu prevederile art. 61 şi 68 din Regulamentul Camerei Deputaţilor, republicat, cu modificările ulterioare, membrii celor două Comisii au dezbătut proiectul de lege împreună cu proiectul de lege privind aprobarea Ordonanţei de urgenţă a Guvernului nr. 91/2009 pentru modificarea unor acte normative, (PLx 522/2009). 
În urma analizării celor două iniţiative legislative, membrii celor două Comisii au hotărât să reţină proiectul de lege privind aprobarea Ordonanţei de urgenţă a Guvernului nr. 91/2009 pentru modificarea unor acte normative, (PLx 522/2009), ca fiind iniţiativă de bază, urmând ca pentru proiectul de Lege pentru aprobarea Ordonanţei de urgenţă a Guvernului nr.176/2008 privind majorarea capitalului social al CEC BANK-S.A.                     (PLx 125/2009) să se întocmească raport de respingere. Proiectul de lege nu se justifică întrucât, în vederea majorării capitalului social al CEC BANK-S.A., suma de 900 milioane de lei a fost prevăzută în volumul şi structura bugetului pe anul 2009, iar exerciţiul bugetar pe anul 2009 s-a încheiat fără ca această sumă să fie alocată destinaţiei prevăzute. În această situaţie prezentul act normativ a rămas fără obiect.
La dezbaterea celor două iniţiative legislative, au participat, în calitate de invitaţi, din partea Ministerului Finanţelor Publice, domnul secretar de stat Alexandru Bogdan Drăgoi, doamna director general Irina Avram şi doamna consilier Adriana Vodoina, din partea Consiliului Concurenţei, doamnele Izabela Nedelcu, Hermina Vîte şi Daria Drăguţ – inspectori de concurenţă, iar din partea CEC BANK – S.A., domnul preşedinte Radu Graţian Gheţea şi doamna director financiar Simona Andrei. 

    La dezbaterea acestor proiecte de lege, din totalul de 22 de membri ai Comisiei pentru politică economică, reformă şi privatizare au fost prezenţi toţi deputaţii, iar din numărul total de 35 membri ai Comisiei pentru buget, finanţe şi bănci au participat la dezbateri  33 deputaţi.  
În urma examinării celor două iniţiative legislative şi a opiniilor exprimate, membrii celor două Comisii au hotărât, cu majoritate de voturi (3 voturi împotrivă), să supună plenului Camerei Deputaţilor, spre dezbatere şi adoptare, proiectul de Lege privind respingerea Ordonanţei de urgenţă a Guvernului nr.176/2008 privind majorarea capitalului social al CEC BANK-S.A. 
 În raport cu obiectul şi conţinutul său, proiectul de lege face parte din categoria legilor ordinare.

           PREŞEDINTE,                                                                                PREŞEDINTE,     
          Mihai TUDOSE                                                        Viorel ŞTEFAN
            SECRETAR,                                                             SECRETAR,
              Horia GRAMA                                                                                     Iuliu NOSA     
       Şef serviciu:                                                                                                                             Consilier  parlamentar:                                                                                     
Graziella Segărceanu                                                                                                                         Mariana  Bărdiţă  

                                                                                         PL-x  125/2009
BIROUL  PERMANENT  
AL

CAMEREI  DEPUTAŢILOR

Vă înaintăm, alăturat, RAPORTUL COMUN asupra cu proiectului de Lege pentru aprobarea Ordonanţei de urgenţă a Guvernului nr.176/2008 privind majorarea capitalului social al CEC BANK-S.A., trimis spre dezbatere în fond, în procedură de urgenţă, cu adresa nr. PL-x 125 din 18 februarie 2009, înregistrată sub nr. 21/60 şi,  respectiv 22/147 din 19 februarie  2009, Camera Deputaţilor fiind Cameră decizională. 

În raport cu obiectul şi conţinutul său, proiectul de lege face parte din categoria legilor ordinare.

           PREŞEDINTE,                                                                               PREŞEDINTE,     
          Mihai TUDOSE                                                        Viorel ŞTEFAN
           SECRETAR,                                                             SECRETAR,
              Horia GRAMA                                                                                    Iuliu NOSA                                                                                                                           

